钦定古今图书集成/历象汇编/乾象典/第003卷 > 历象图说 > 东西里差图说
## 钦定古今图书集成/历象汇编/乾象典/第003卷 > 历象图说 > 东西里差图说

一日之时，因日行所照而定。凡日出于东方为卯，正于南方为午，入于西方为酉。日随天左旋，一日十二时，遍历全周三百六十度，每时之行为太虚之三十度，下照于地，是生里差。东西相去三十度，先后差一时；相去九十度，先后差三时；相去一百八十度，则差半日，而昼夜相反矣。如日在东，东方之人以为午，而南方以为卯；日在西，西方之人以为午，而南方以为酉，此差三时也。日在南，南方之人以为午，而东方以为酉；又南方之午，而西方以为卯，亦差三时。然西方之卯，而东方即以为酉，则差半日矣。此之卯，彼可以为酉，则此之午，非即彼之子乎？此所谓昼夜相反者也。日之行，由时而刻分递析之；地之经，亦由度而分秒递析之。东西之差，无一不与天日相应，故名里差时刻。